Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 629/13/8802	Košice I, 16.1.2014
EEČ : 2-63-14-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX, Slovensko
v Košiciach a inde neplnil od júla 2013 do septembra 2013 vyživovaciu povinnosť voči svojej dcére XXXXX, nar. XXXXX, hoci táto povinnosť mu vyplývala zo Zákona o rodine a z uznesenia Okresného súdu Košice - okolie, sp. zn. XXXXX z 19.07.2011, právoplatného 02.08.2011, vo výške 80 EUR mesačne vždy do 30-teho dňa vopred, čím takto pre XXXXX dlhuje na výživnom sumu vo výške 240 EUR

lebo nie je tento skutok trestným činom a nie je dôvod na postúpenie veci

Odôvodnenie:
Uznesením povereného príslušníka Obvodného oddelenia PZ Košice Dargovských hrdinov sp. zn. ČVS:ORP-XXXXX/DH-KE-2013 z 18.10.2013 bolo začaté trestné stíhanie a dňa 18.11.2013 vznesené obvinenie obvinenému menom:  XXXXX, narodený XXXXX v XXXXX zamestnaný v XXXXX pre prečin zanedbania povinnej výživy podľa § 207 ods. 1 Trestného zákona ku ktorému malo dôjsť tak, že: 
v Košiciach a inde neplnil od júla 2013 do septembra 2013 vyživovaciu povinnosť voči svojej dcére XXXXX, nar. XXXXX, hoci táto povinnosť mu vyplývala zo Zákona o rodine a z uznesenia Okresného súdu Košice - okolie, sp. zn. XXXXX z 19.07.2011, právoplatného 02.08.2011, vo výške 80 EUR mesačne vždy do 30-teho dňa vopred, čím takto pre XXXXX dlhuje na výživnom sumu vo výške 240 EUR

Po vykonaní dokazovania v prípravnom konaní  bol policajtom podľa § 209 ods. 1, Trestného poriadku predložený spisový materiál s návrhom na podanie obžaloby.
Preskúmaním spisu som zistil, že návrh nie  je dôvodný.
V priebehu skráteného vyšetrovania bol vypočutý obvinený a poškodená XXXXX, zabezpečené listinné dôkazy.
Obvinený XXXXX uviedol, že výživné stále platil pravidelne a v celej výške, až do júna 2013. Od júla 2013 prestal svoju povinnosť plniť, lebo mal vedomosť, že dcéra skončila štúdium a ďalej študovať už nešla. Podľa jeho poznatkov má byť vedená ako uchádzač o zamestnanie na ÚPSVaR. Teda vyživovacie povinnosť neplnil nie preto, že by nechcel, ale preto, lebo sa domnieval, že jeho vyživovacia povinnosť skončila.
Poškodená XXXXX vypovedala, že nakoľko nezmaturovala, školu ukončila náhradnou maturitnou skúškou v septembri 2013, žiačkou školy teda bola až do 30.09.2013. 
Za učelom zistenia presného dátumu ukončenia školskej dochádzky, bola vyžiadaná správa z SOŠ XXXXX Košice, z ktorej vyplynulo, že menovaná navštevovala školu do 31.08.2013, na čom nič nemení ani fakt, že náhradnú maturitnú skušku vykonala 11.09.2013. 
Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a potrestá sa odňatím slobody až na dva roky. 
Zo spisu však vyplynulo, že neplnenie vyživovacej povinnosti bolo preukázané len za mesiace júl - august 2013, keď ukončením štúdia táto povinnosť zanikla. Išlo tak len o dva mesiace, keď neboli sumy za výživné zasielané poškodenej.
Za danej situácie teda možno konštatovať, že ku skutku síce mohlo dôjsť, avšak vzhľadom  na absenciu všetkých znakov uvedenej skutkovej podstaty nepôjde o trestný čin a rovnako nie je dôvod na postúpenie veci.
Z toho dôvodu bolo trestné stíhanie podľa § 215 písm. b) Trestného poriadku zastavené.
Týmto rozhodnutím nie je dotknutý nárok poškodenej na výživné za uvedené dva mesiace, ktorý si môže uplatniť v občianskom súdnom konaní na príslušnom súde. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kmec
prokurátor